projecte-aina/catalan_government_crawling huggingface dataset:
El Sistema de Notificació Microbiològica de Catalunya (SNMC) de la Sub-direcció General de Vigilància i Resposta a Emergències de Salut Pública (SGVRESP) recull les declaracions dels microorganismes de declaració obligatòria, rellevants en salut pública, que ocasionen malalties infeccioses agudes amb confirmació microbiològica i les resistències antimicrobianes.
Les notificacions les realitzen els microbiòlegs dels centres hospitalaris /extrahospitalaris i de centres públics o privats.
D'aquesta manera es disposa d'informació sobre els casos confirmats de les malalties infeccioses objecte de declaració obligatòria i aporta informació necessària pel seguiment dels casos i dels seus patrons epidemiològics.
Cada any s'elabora un Informe sobre els microorganismes declarats a l'SNMC un cop avaluada la informació.
A l'any 2018 es van declarar un total de 49.287 microorganismes.
Les tres entitats més freqüents han estat les infeccions de les vies respiratòries (n: 19.444), les infeccions de transmissió sexual (n: 15.384) i les enteritis (n: 11.522).
Pel contrari, les bacterièmies sense focus (n:333) ha estat l'entitat menys freqüent.
Les entitats que han augmentat més respecte el 2017 han estat les infeccions de les vies respiratòries (51,2%) i les infeccions de transmissió sexual (23,8%).
L'informe està disponible de manera permanent a: http://canalsalut.gencat.cat/ca/professionals/vigilancia-epidemiologica/sistema-de-notificacio-microbiologica-de-catalunya-snmc/
Distribució dels microorganismes declarats al SNMC segons l'entitat.
Font: Sistema de Notificació Microbiològica de Catalunya.
Sub-direcció General de Vigilància i Resposta a Emergències de Salut Pública.
Ahir, dimarts 13 de desembre de 2016, es va inaugurar la primera nevera solidària de Catalunya, ubicada a l'Ateneu L'Harmonia de Sant Andreu.
Es tracta d'una iniciativa per combatre el malbaratament alimentari impulsada per la Fundació Banc de Recursos, Rezero i Nutrició Sense Fronteres, que compta amb l'assessorament de tècnics de l'Agència de Salut Pública.
La Nevera Solidària de L'Harmonia forma part de la Xarxa de Neveres Solidàries que va començar a Galdakao (País Basc) el 2015 i que, actualment, ja suma 12 neveres en funcionament per tot l'estat espanyol.
La inauguració va comptar amb al presència d'Àlvaro Saiz, coordinador de la xarxa de neveres solidàries, que va explicar com va sorgir la idea de la primera nevera i com s'ha anat estenent la iniciativa.
D'altra banda, els voluntaris del col·lectiu STAP Social, amb seu a L'Harmonia, han rebut una petita formació de tècnics de l'Agència de Salut Pública i seran els encarregats de vetllar pel bon funcionament de la nevera, realitzant les tasques de neteja i revisant la caducitat dels aliments que s'hi dipositen.
Una de les 18 comunitats de pràctica (CoP) que te l'ASPCAT enguany te com a projecte de treball col·laboratiu l'elaboració d'un manual d'ús de la "Nevera solidaria", incloent-hi tots els aspectes que l'envolten, com ara les condicions d'adhesió al projecte, condicions de seguretat, condicions dels usuaris donants i receptors, informació d'etiquetatge, publicitat, etc.
Àlvaro Saiz, forma part d'aquesta CoP juntament amb el moderador, Juan Marcos de Miquel, 10 tècnics de l'Agència de Salut Pública de Catalunya, una tècnica sanitària de l'ajuntament de Castellbisbal, una treballadora social de l'ajuntament de Cambrils, un empresari de la restauració col·lectiva i un jurista de la Universitat del País Basc.
Gaudiu de les narratives digitals presentades per les CoP durant la V Jornada de Bones pràctiques en treball col·laboratiu.
Comunitat de Pràctica CoP Manual de soporte para el dictamen de carnes frescas en mataderos de aves
Comunitat de Pràctica CoP Aigua no apte per al consum humà, tractaments i tecnologia
Comunitat de Pràctica CoP Envelliment Saludable: la hidratació
Comunitat de Pràctica CoP Estudi sobre indicadors de mort en escorxadors
Els peixos escolar ( Ruvettus pretiosus ), també anomenat llima, i escolar negre ( Lepidocybium flavobrunneum ) són espècies de la família Gempylidae que viuen en aigües oceàniques tropicals i temperades d'arreu del món.
Aquestes espècies tenen una carn amb un alt contingut en greix, la major part del qual són èsters cerosos, substàncies que poden provocar un quadre diarreic i altres símptomes gastrointestinals aguts si durant la preparació d'aquests peixos no s'elimina correctament el greix.
El seu consum s'ha relacionat amb quadres de diarrea oliosa en algunes persones que han ingerit aquests peixos servits en cru.
La Unió Europea en permet la comercialització, sempre que estiguin embalats o envasats i etiquetats degudament.
S'acostumen a vendre congelats als comerços, en forma de rodanxes o filets, i també servits als restaurants.
Un cop tallats és difícils de distingir-los d'altres espècies, com el mero, per la qual cosa és fonamental que s'identifiquin correctament.
Des de la Direcció de Protecció de l'ASPCAT s'han elaborat una sèrie de recomanacions sobre la comercialització, la preparació i el consum d'aquestes espècies, adreçades tant als operadors d'empreses alimentàries i als restauradors, com als consumidors, recordant les obligacions legals i els requeriments del seu consum dins dels diferents àmbits de responsabilitat, entre les quals destaquen:
En els darrers quinze dies no s'ha confirmat cap nou cas de xarampió relacionat amb el darrer brot a Catalunya.
Per aquest motiu, la Sub-direcció General de Vigilància i Resposta a Emergències de Salut Pública (SGVRESP) deixa d'actualitzar setmanalment les dades epidemiològiques al web ASPCAT fins que hi hagi algun canvi.
Així doncs, de l'1 de gener al 26 de juliol de 2019 la SGVRESP, a través de la Xarxa de Vigilància Epidemiològica de Catalunya (XVEC) ha rebut la notificació de 217 sospites de xarampió i se n'han confirmat 101 casos, tots ells importats o relacionats amb un cas importat.
És molt important que el personal que treballa en centres sanitaris estigui correctament vacunat i que si algun professional no està immunitzat correctament, no atengui casos sospitosos de xarampió.
Davant la sospita diagnòstica enfront un quadre compatible amb la infecció per xarampió, cal fer la notificació urgent als Serveis de Vigilància Epidemiològica o al Servei d'Urgències de Vigilància Epidemiològica de Catalunya (SUVEC) fora de l'horari laboral (tel. 627480828) i adoptar les mesures de prevenció i control necessàries per evitar la transmissió a altres persones que es trobin a les sales d'espera del centres sanitaris, tant de l'àmbit d'atenció primària com hospitalària.
Una estratègia que implica el treball conjunt amb la comunitat i de tot el sistema sanitari.
Aquesta setmana es posarà en marxa de manera conjunta amb els ajuntaments i el sistema sanitari cribratges massius en els territoris de Sabadell, Terrassa i Ripollet.
Segons ha explicat Josep Maria Argimon, secretari de l'Agència de Salut Pública de Catalunya, es tracta d'una "estratègia diferent, perquè no és només pensar en mesures, sinó començar una estratègia molt més proactiva".
La situació epidemiològica a Catalunya va millorant gràcies a les accions en els territoris amb una major incidència de casos.
Argimon ha volgut remarcar que la feina i l'esforç ben fet ara comença a deixar les primeres evidències.
Ara, l'atenció també està centrada en les zones ubicades a la segona corona metropolitana.
Pel que fa al Vallès Oriental i al Vallès Occidental, els cribratges massius tenen un antecedent que es va fer a petita escala a Granollers.
Es tracta d'accions intenses, quirúrgiques, amb l'objectiu de tallar les cadenes de contagi.
Es començarà per Ripollet mitjançant una actuació porta a porta, comerç a comerç, amb equips de professionals sanitaris acompanyats de mediadors i d'agent cívics per part de l'Ajuntament.
En una altra de les zones es posarà una àrea assistencial mòbil i s'espera que entre dijous, divendres i dissabte es puguin fer 2.000 tests.
A Terrassa i Sabadell el patró és molt semblant, però no igual, ja que les zones de transmissió comunitària no estan tan delimitades.
Jacobo Mendioroz, coordinador de la Unitat de Seguiment de la COVID-19 de Catalunya, ha explicat que l'estratègia que s'ha intentat aplicar és molt dirigida.
Un altre dels temes que s'han apuntat ha estat el del tancament d'una empresa al Baix Segre després de detectar que 19 persones positives de COVID seguien treballant.
Sobre aquesta situació, Argimon ha destacat que no és un tancament per un rebrot, sinó un cas on no s'ha facilitat tota la informació ni la realització de la feina epidemiològica.
"És un fet totalment diferent que ha passat en un territori on s'ha fet un esforç molt gran.
I on la gran majoria de les empreses ha treballat molt i molt bé".
El procediment d'actuació enfront de casos d'infecció pel nou coronavirus SARS-CoV-2 és un document dinàmic que es va actualitzant a partir de l'evolució de la malaltia i les evidencies científiques que van sorgint.
Amb els darrers canvis incorporats al procediment es pretén augmentar la capacitat d'identificació de casos i contactes, la capacitat d'identificar i traçar les cadenes de transmissió, adaptar la resposta del sistema sanitari i social a cada moment epidèmic i fer que la ciutadania conegui i s'impliqui amb el control de la pandèmia.
Aquests canvis es poden resumir en els següents punts:
A tots els casos sospitosos d'infecció pel SARS-CoV-2 se'ls farà una PCR (o una altra tècnica de diagnòstic molecular que es consideri adient) en les primeres 24 hores.
Si la PCR resulta negativa i hi ha alta sospita clínica de COVID-19, es repetirà 48 hores després amb una nova mostra del tracte respiratori.
ACTUACIONS RELACIONADES AMB ELS CASOS SOSPITOS
Tots els casos sospitosos s'han de mantenir en aïllament preventiu en espera de resultats de la PCR.
Si la PCR és positiva, els contactes seran informats per l'equip de gestió de contactes i se'ls indicarà l'inici de la quarantena, detecció de necessitats de suport i derivació.
Si la PCR és negativa i no hi ha altra sospita clínica, el cas es dona per descartat i finalitza l'aïllament; no és necessària la quarantena dels contactes.
ACTUACIONS A RELITZAR SOBRE ELS CONTACTES ESTRETS
La versió actualitzada del procediment inclou un nou annex sobre les recomanacions d'aïllament domiciliari per a casos sospitosos de resultat i per a casos confirmats.
En situacions d'agrupacions de casos en un àmbit concret amb relació d'espai i temps (brot epidèmic) també es farà PCR a tots els contactes estrets.
Aquest procediment d'actuació està en revisió permanent en funció de l'evolució i nova informació de la malaltia de què es disposi.
El Centre de Coordinació d'Alertes i Emergències Sanitàries (CCAES) informa d'un cas de febre hemorràgica de Crimea-Congo (FHCC) detectat a la Comunitat Autònoma de Castella i Lleó.
L'afectat, un home de 69 anys, que, malauradament va morir, residia a la regió de Salamanca i va rebre la picada d'una paparra.
La infecció va ser confirmada pel Centre Nacional de Microbiologia.
Les autoritats sanitàries nacionals i autonòmiques estan realitzant actuacions específiques en l'àrea afectada.
Es tracta del segon cas d'FHGC detectat a Salamanca en els últims mesos, ja que el passat mes de juny un altra persona va ser ingressada pel mateix motiu.
La presència del virus s'ha confirmat en paparres del gènere Hyalomma en zones properes als dos casos.
Un estudi entre donants de sang realitzat a Castella i Lleó va identificar una seroprevalença enfront del virus de l'FHCG entre un 0,58% i un 1,16% durant els anys 2017-2018.
L'FHCG està causada per un virus.
Les paparres en constitueixen el vector principal.
Aquests dos casos notificats van ser picats per paparres del gènere Hyalomma.
La malaltia també es pot transmetre de persona a persona per contacte directe amb fluids corporals de la persona malalta.
Les mesures de prevenció consisteixen principalment a prevenir picades de paparres infectades i el contacte amb sang o teixits infectats.
Les mesures per evitar les picades de paparres inclouen usar repel·lents, evitar l'hàbitat de les paparres i controlar regularment peces de vestir i pell.
Cal escollir peces que evitin que les paparres s'hi adhereixin; es recomana utilitzar pantalons llargs dins les botes i camises de màniga llarga.
A Catalunya, no s'ha notificat cap cas d'FHCC a la Xarxa de Vigilància Epidemiològica de Catalunya (XVEC) i es recorda als professionals sanitaris que tenen disponible el Protocol d'actuació davant casos sospitosos de febre hemorràgica de Crimea-Congo.
L'objectiu del Protocol és garantir la detecció i el diagnòstic precoç d'un possible cas d'FHCC a fi d'adoptar de manera immediata les mesures de control adequades per evitar l'aparició de casos secundaris d'aquesta malaltia i de protegir la salut de les persones exposades.
Més informació sobre l'FHCC: Febre-hemorràgica-de-Crimea-Congo
El Govern ha aprovat impulsar l'elaboració del Pacte social contra l'estigma i la discriminació de les persones amb VIH 2020-2022.
Ho ha fet a instància del Departament de Treball, Afers Socials i Famílies i el Departament de Salut, juntament amb el Comitè 1r de Desembre – Plataforma Unitària d'ONG-Sida de Catalunya.
L'objectiu del pacte és canviar la percepció del VIH a la societat catalana i afrontar la serofòbia, a més de vigilar les situacions de discriminació i garantir l'accés igualitari a tots els serveis, prestacions i recursos.
També ha de facilitar l'accés als drets sexuals i reproductius de les persones que viuen amb el VIH, i fomentar la igualtat de tracte en el treball, seguint la Recomanació 200 de l'Organització Internacional del Treball (OIT).
Aquest pacte social ha de ser ratificat pels agents institucionals i els agents socials, així com els col·legis professionals i els representants de les entitats.
Es tracta d'un mandat del Parlament, que va aprovar la Resolució 572/X, sobre l'Acord nacional per afrontar l'epidèmia del virus de la immunodeficiència humana a Catalunya i lluitar contra l'estigma relacionat amb aquest virus.
El col·lectiu d'entitats i persones amb VIH/Sida lluita des de fa dècades contra l'estigma i la discriminació que pateixen, i el Govern veu convenient estendre i posar al servei de la societat i la cultura la seva pràctica, també davant les formes d'estigma i discriminació que l'impacte de la pandèmia de la Covid-19 pot comportar pel que fa a distanciament, inseguretats i pors.
El Pacte tindrà en compte, a efectes de l'estigma i la discriminació de les persones amb VIH, els canvis socials, econòmics i culturals fruit de la nova realitat derivada de la pandèmia de la Covid-19.
Des del Govern s'han reprès les tasques per a l'elaboració d'aquest pacte, que des de novembre de l'any passat compta amb una comissió –la Comissió Delegada de la Comissió Interdepartamental de la Sida de Catalunya (CISC)–, en la qual representants de la Generalitat, d'entitats i d'agents socials van elaborar un manifest d'hendecàleg per crear el Pacte Social.
El desembre, tots els grups del Parlament el van aprovar amb una resolució conjunta.
Aquesta comissió, presidida pel conseller de Treball, Afers Socials i Famílies, Chakir el Homrani, s'adscriu al Departament de Salut, que en té la vicepresidència.
Les vocalies de la comissió tindran representació de diferents departaments de la Generalitat –els que participen al CISC, junt amb responsables de diferents àrees de Treball, Afers Socials i Famílies; Salut; Empresa i Coneixement; Educació, i Justícia–.
També del Comitè 1r de Desembre – Plataforma Unitària d'ONG-Sida de Catalunya; la Taula d'entitats del tercer sector social de Catalunya; organitzacions representants dels ens locals; sindicats; patronals i altres organitzacions empresarials, així com membres de grups i subgrups parlamentaris i fins a tres experts.
Reunió de l'òrgan consultiu amb la consellera Alba Vergés, el passat 2 de juliol
Els experts del Consell Assessor de Salut Pública (CASP) es van reunir el passat 2 de juliol per debatre la situació actual de la pandèmia COVID-19 i les perspectives d'acció a mig termini.
En la reunió, presidida per Alba Vergés, Consellera de Salut, es van aportar dades actualitzades de l'evolució epidemiològica per part de la Sub-directora general de Vigilància i Respostes a Emergències en Salut Pública, Mireia Jané.
La situació a Catalunya mostra l'existència de brotsepidèmics localitzats, especialment en àrees de la Regió Sanitària de Lleida (Segrià, Segarra..) i també, arreu, en alguns grups d'edat (joves i adults joves) ccoincidint amb el progressiu desconfinament i represa de les activitats laborals i socials.
Són casos majoritàriament lleus que, de moment, no saturen els serveis hospitalaris però que obliguen a mantenir un nivell de vigilància i un grau de control molt exhaustius.
S'han realitzat, durant aquests darrers mesos, tot un seguit d ́actuacions de coordinació i adaptació a nivell dels serveis territorials de Vigilància Epidemiològica, dels comitès específics d'experts, i altres òrgans creats per aquest tipus d'amenaces.
També s'ha fet un esforç molt rellevant en termes de protocol·lització, d'evolució i integració dels sistemes d'informació, de col·laboració amb la xarxa de laboratoris públics i privats del país i de difusió i informació a nivell professional i de ciutadania.
En el torn de debat, els membres del CASP van aportar els seus punts de vista sobre com s'havia actuat en les fases més intenses i la importància de que es reforcin de manera decidida –tant a nivell de recursos humans com de mitjans tècnics i tecnològics – les estructures centrals i regionals de Vigilància Epidemiològica, en un context global de reforçament de la Salut Pública.
El Director de l'Agència de Salut Pública de Catalunya, Xavier Llebaria, va informar detalladament de les principals mesures adoptades en aquesta línia amb la progressiva incorporació de personal professional estable, de suport tècnic i personal per al rastreig i seguiment de contactes.
Es va fer igualment la proposta d'implicar aquells membres del CASP que ho desitgin, en l'estudi i avaluació del primer esborrany de Pla de Contingència global de SP, que ha d'estar finalitzat abans de l'agost.
El president del Consell, Josep Vaqué, va assenyalar la hipotètica vacuna antiCOVID-19 com un dels punts clau en els propers mesos i anys.
Les característiques tècniques, l'efectivitat, així com el perill d'acaparament i lluita entre laboratoris a nivell internacional, van ser objecte de debat entre els membres del Consell que situen la vacunació com una pota important però amb la que cal ser prudents en les expectatives que s'hi posen, veient com altres vacunes (p.e. grip estacional) presenten moltes limitacions i plantegen encara molts reptes en termes de calendari i cobertura poblacional.
Impartits en el marc del desplegament del Protocol d'Actuació Davant del Maltractament en la Infància i l'Adolescència en l'Àmbit de la Salut
L'ASPCAT ha programat, les darreres setmanes de juny, dues edicions online del curs Entrevistant als nens, nenes i adolescents (NNA) que han estat víctimes de maltractament o violència sexual.
L'acció formativa es du a terme en el marc del desplegament del Protocol d'Actuació Davant del Maltractament en la Infància i l'Adolescència en l'Àmbit de la Salut.
El curs s'adreça als membres dels futurs Equips Funcionals d'Experts (EFE), que es desplegaran a cadascuna de les Regions Sanitàries de Catalunya, que atendran als NNA derivats per violència sexual i maltractament greu.
En el decurs de les sessions es donen a conèixer les tècniques d'entrevista exploratòria i s'estableixen les bases de les metodologies pròpies de l'avaluació psicològica sobre aquesta problemàtica.
Per sobre de tot es té en compte el bé superior de l'infant i s'evita la victimització secundària en tot aquest procés.
El curs s'ha omplert de continguts eminentment pràctics i s'enfoca a un aprofundiment sobre com preguntar, com entrevistar i com obtenir informació dels NNA sense contaminar, induir ni suggerir el seu relat.
Doctor en Psicologia, i Màster en Criminologia i Execució Penal.
Psicòleg Forense de l'Equip Penal dels Jutjats i Audiència de Girona.
Forma part del pla de formació dels Equips Funcionals d'Experts, que estaran ubicats a cadascuna de les Regions Sanitàries de Catalunya per afavorir l'accessibilitat i també comptarà amb la posterior formació, més àmplia, adreçada als diferents professionals sanitaris dels diferents dispositius assistencials per tal d'assolir una àmplia cobertura i una millor coordinació.
La denúncia judicial de casos d'abús sexual infantil (ASI) i altres maltractaments a nens, nenes i adolescents (NNA) va acompanyada en moltes ocasions d'avaluacions psicològiques que tracten de validar el testimoni, d'establir indicadors emocionals associats i/o de determinar l'afectació i dany psicològic.
En altres ocasions, la revelació o indicadors del suposat abús o maltractament es produeix en un context psicosocial.
Aquestes primeres intervencions i aproximacions i els informes que les acompanyen han de ser altament especialitzats i basar-se en tècniques d'entrevista i metodologies no suggestives, no contaminants i sense interferir el relat dels NNA.
El present curs està basat en la investigació científica, pretenent especialitzar els assistents en el maneig de les tècniques que han mostrat major evidència empírica aplicada als casos d'ASI i altres maltractaments a NNA.
En aquest document trobareu un recull de les principals actuacions realitzades des de la SGVRESP.
Destaquen les accions de coordinació, protocol·lització, treball en els fluxos d'informació i plataformes informàtiques, reforç del Sistema de Notificació Microbiològica de Catalunya així com un seguiment dels principals indicadors epidemiològics, informació de retorn als professionals, les 24 hores del dia amb el suport del Servei d ́Urgències de Vigilància Epidemiològica de Catalunya des del gener de 2020 fins a data d'avui.
Els casos acumulats des de l'inici de la pandèmia es mostren a la figura 3.
Es pot observar una situació d'estabilitat des de fa setmanes.
Des de la Sub-direcció General de Vigilància i Resposta a Emergències de Salut Pública (SGVRESP) s'ha treballat per establir un programari robust i fiable que permeti fer el seguiment dels casos i dels contactes de COVID-19 de tot Catalunya.
Amb aquest escenari, el 20 d'abril es va instal·lar el programari Godata.salutpublica.gencat.cat a la SGVRESP del Departament de Salut.
Informació sobre el brot de pneumònia causada pel nou coronavirus SARS-COV-2 a nivell global.
Més notícies sobre el brot MERS-CoV
ASPCAT (Vigilància Epidemiològica)
Butlletí Epidemiològic de Catalunya
Com cada any, el 28 de juliol commemorem el Dia Mundial de les Hepatitis Víriques, promogut l'Organització Mundial de la Salut (OMS).
Enguany ho farem organitzant la Jornada "A 10 anys de l'objectiu de l'eliminació de l'Hepatitis C...
Malgrat la pandèmia de la COVID-19, creiem que cal mantenir el treball de reflexió i sensibilització d'aquesta jornada anual, atès que les hepatitis víriques, especialment l'hepatitis C crònica, continuen sent un greu problema de salut pública, amb una elevada morbimortalitat.
L'objectiu d'aquesta jornada és recordar que estem a 10 anys de la fita proposada per l'OMS d'eliminar l'hepatitis C i altres hepatitis víriques com a problema de salut pública el 2030, proposta que forma part dels Objectius de Desenvolupament Sostenible de Nacions Unides.
Explicarem què s'ha aconseguit fins ara dins el marc d'actuació del Pla de prevenció i Control de l'Hepatitis C de Catalunya, quines són les principals línies estratègiques de treball i els reptes més importants.
John Dillon, hepatòleg i catedràtic de la Universitat de Dundee a Escòcia.
Ell ha participat directament en l'elaboració del Pla d'Escòcia per l'eliminació de l'hepatitis C i ha treballat extensament en intervencions dirigides a poblacions vulnerables, que són clau en la desitjada eliminació de l'hepatitis C a través d'estratègies de microeliminació.